Diari Oficial de la Generalitat Valenciana


Sumari del DOGV 9273, del 08-02-2022 (2022/875)

RESOLUCIÓ d'1 de febrer de 2022, del president de Turisme Comunitat Valenciana, per la qual es convoquen les ajudes per a l'any 2022 dirigides a empreses, associacions, federacions i fundacions, destinades a la millora de la competitivitat dels serveis i productes turístics de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9273

Data del DOGV
:   08-02-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/875


Data del document
:   01-02-2022

Organisme emissor
:   Turisme Comunitat Valenciana

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ d'1 de febrer de 2022, del president de Turisme Comunitat Valenciana, per la qual es convoquen les ajudes per a l'any 2022 dirigides a empreses, associacions, federacions i fundacions, destinades a la millora de la competitivitat dels serveis i productes turístics de la Comunitat Valenciana. [2022/875]  
Els anys 2020 i 2021 s'han vist sacsejats per la crisi de la covid-19, situació sociosanitària que ha afectat molt directament, i amb efectes que, en gran manera, encara hi perduren, el sector turístic de la Comunitat Valenciana; sector que resulta estratègic per l'aportació que fa al producte interior brut regional (14,6 %) i a la generació d'ocupació (15,1 %), la contribució a la cohesió territorial i la important funció com a aglutinador social.  
Durant aquest període, des de l'Administració turística autonòmica s'ha anat responent mitjançant la convocatòria d'ajudes de caràcter extraordinari (Decret 48/2020, de 17 d'abril, del Consell, en el cas de l'any 2020, i decrets 21/2021, de 5 de febrer, del Consell, d'ajudes directes al sector turístic, i 29/2021, d'ajudes directes al sector de l'oci nocturn, en el cas de l'exercici 2021) amb el propòsit de pal·liar, en la mesura que siga possible, els efectes negatius que la covid-19 ha tingut sobre la posada en mercat de la nostra oferta turística.  
Iniciat ja l'any 2022, i amb la finalitat de continuar incentivant la recuperació de l'activitat turística a la Comunitat Valenciana, la Generalitat, a través de l'entitat de dret públic Turisme Comunitat Valenciana, reprén la col·laboració publicoprivada amb el sector mitjançant la posada en marxa dels programes d'ajudes 2022, programes dirigits a reactivar la prestació de serveis turístics de valor afegit al llarg de tot l'any, tenint en compte tant les consideracions que emanen de l'Estratègia valenciana per a la recuperació com dels paràmetres que la mateixa Unió Europea estableix com a prioritaris en aquest procés: la transformació digital del sector turístic, la seua transició cap a un model més sostenible en el marc dels Objectius de Desenvolupament Sostenible (ODS) que promou Nacions Unides, més resiliència i garantia, també en termes de seguretat, de productes i serveis turístics, i l'adequació de la posada en mercat de l'oferta turística amb paràmetres d'accessibilitat integral, singularitat i diferenciació entre destinacions turístiques.  
  
Amb aquesta finalitat, i responent a les directrius establides tant en el Pla estratègic del turisme de la Comunitat Valenciana 2021-2025 com en el Pla estratègic de subvencions de la Presidència de la Generalitat i els seus organismes públics per al període 2021-2023 (aprovat aquest últim per Resolució de 26 de febrer de 2021, de la Presidència de la Generalitat, i publicat en el DOGV núm. 9033, de 03.03.2021), en l'annex I de la present resolució es recullen els programes d'actuació de Turisme Comunitat Valenciana per a l'any 2022 dirigits a:  
  
- Empreses turístiques ?siguen aquestes persones físiques o jurídiques- de la Comunitat Valenciana que desenvolupen durant 2022 projectes dirigits a l'impuls de la competitivitat empresarial i al màrqueting del producte turístic.  
- Empreses, associacions, federacions o fundacions que duguen a terme esdeveniments esportius o culturals d'impacte turístic que tinguen lloc durant 2022 a la Comunitat Valenciana.  
- Empreses i associacions organitzadores d'esdeveniments musicals d'impacte turístic que tinguen lloc durant 2022 a la Comunitat Valenciana.  
Cada programa inclou les actuacions, amb la qual cosa es contribueix a la configuració d'una oferta turística articulada entorn d'elements que ressalten la seua autenticitat i singularitat enfront de la que ofereixen altres destinacions turístiques competidores.  
Aquestes ajudes es convoquen d'acord amb el Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana publicat en el DOGV núm. 8014, de 4 d'abril de 2017.  
Respecte a normativa sobre la competència, les ajudes objecte de la present convocatòria s'acullen als requisits que estableixen les disposicions del Reglament (UE) número 1407/2013, de la Comissió, de 18 de desembre de 2013 (DOUE L352, de 24.12.2013), modificat pel Reglament (UE) 2020/972, de la Comissió, de 2 de juliol de 2020 (DOUE L215, de 07.07.2020), que prorroga la vigència d'aquest fins al 31 de desembre de 2023, Reglament relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, que és conforme al que disposa el referit Decret 4/2007, en l'elaboració del qual ja va emetre l'informe favorable la Direcció General de Finançament i Fons Europeus de la Conselleria d'Hisenda i Model Econòmic.  
En exercici de les facultats assignades pel Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, i vista la proposta, de 31 de gener de 2022, del director de Turisme Comunitat Valenciana, i de conformitat amb aquesta, resolc:  
  
  
Article 1. Objecte  
La present resolució té per objecte convocar les ajudes de Turisme Comunitat Valenciana per a l'exercici 2022 dirigides a empreses, associacions, federacions i fundacions que complisquen amb el que estableix l'article 2.1, apartats a i b, del Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana (DOGV 8014, 04.04.2017), sempre que aquestes desenvolupen projectes/esdeveniments d'impacte turístic i s'emmarquen en els programes que es detallen en l'annex I a aquesta resolució.  
  
Article 2. Marc normatiu  
2.1. Les ajudes convocades mitjançant la present resolució es concediran d'acord amb el que estableix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), amb el que disposa la Llei 38/2003, de 17 de novembre, general de subvencions (BOE 276, 18.11.2003), i el Reial decret 887/2006, de 21 de juliol, pel qual s'aprova el Reglament de la Llei general de subvencions (BOE 176, 25.07.2006), així com amb el Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana i la resta de la normativa vigent aplicable.  
2.2. Dret de la competència  
Aquestes ajudes se sotmeten al règim de minimis establit en el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, publicat en el DOUE L352, de 24 de desembre de 2013, modificat pel Reglament (UE) 2020/972, de la Comissió, de 2 de juliol de 2020, publicat en el DOUE L215, de 7 de juliol de 2020, que prorroga la vigència d'aquest fins al 31 de desembre de 2023.  
L'aplicació d'aquest règim suposa que l'import total de les ajudes de minimis concedides a una única empresa (s'entendrà per única empresa la definició que estableix com a tal l'apartat 2 de l'article 2 del Reglament [UE] núm. 1407/2013, de la Comissió) no excedirà 200.000,00 euros durant qualsevol període de tres exercicis fiscals.  
Les ajudes de minimis concedides d'acord amb el Reglament (UE) núm. 1407/2013, de la Comissió, podran acumular-se amb les ajudes de minimis concedides segons el Reglament (UE) núm. 360/2012, de la Comissió, fins al límit màxim establit en aquest últim reglament. Podran acumular-se amb ajudes de minimis concedides segons altres reglaments de minimis fins al límit màxim pertinent que estableix l'apartat 2 de l'article 3 del Reglament (UE) núm. 1407/2013, de la Comissió.  
  
Les ajudes de minimis no es podran acumular a cap ajuda estatal en relació amb les mateixes despeses subvencionables, ni amb cap ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics podran acumular-se a altres ajudes estatals concedides en virtut d'un reglament d'exempció per categories o d'una decisió adoptada per la Comissió.  
  
Article 3. Línies pressupostàries  
3.1. La concessió de les ajudes que preveu aquesta convocatòria està condicionada a l'existència de crèdit adequat i suficient en el pressupost de Turisme Comunitat Valenciana per a l'any 2022.  
3.2. En compliment del que preveu l'article 5.3, apartat d, del Decret 4/2017, de 31 de març, del president de la Generalitat, pel qual s'aproven les bases reguladores de les presents ajudes, i d'acord amb la Llei 8/2021, de 30 de desembre, de pressupostos de la Generalitat per a l'exercici 2022 (DOGV 9247, 31.12.2021) amb destinació a l'entitat Turisme Comunitat Valenciana, la línia de crèdit i l'import global màxim destinat a les ajudes que preveu aquesta convocatòria és la següent:  
Codi de línia: S0997000. Impuls a la competitivitat turística  
Capítol de la despesa: IV  
Import global màxim destinat: 6.300.000,00 euros.  
Aquest import podrà veure's incrementat per una generació, una ampliació o una incorporació de crèdit en qualsevol moment anterior a la resolució de concessió a fi d'atendre el màxim nombre de sol·licituds, mitjançant una resolució del president de Turisme Comunitat Valenciana, sense establir un nou termini de presentació de sol·licituds, i no es requerirà una nova convocatòria, tal com estableix l'article 5.8 de l'esmentat Decret 4/2017.  
  
Article 4. Persones i entitats beneficiàries i requisits de les despeses objecte de subvenció  
4.1. Podran acollir-se a les ajudes que es convoquen mitjançant la present resolució les persones físiques i entitats sol·licitants que es defineixen com a beneficiàries en l'apartat 2n (persones i entitats beneficiàries) dels programes 1 i 2 que figuren en l'annex I a aquesta resolució.  
  
4.2. Les despeses objecte de subvenció estaran condicionades al fet que:  
a) Les condicions per a ser persona o entitat beneficiària -d'ara en avant, beneficiari- es mantinguen fins al moment del pagament de la subvenció.  
b) No podrà accedir a la condició de beneficiari de les ajudes regulades en aquesta resolució qui concórrega en alguna de les circumstàncies que preveuen els apartats 2 i 3 de l'article 13 de la Llei 38/2003, de 17 de novembre, general de subvencions (d'ara en avant, LGS).  
  
c) Aquestes ajudes són incompatibles amb la col·laboració econòmica que articule en 2022 Turisme Comunitat Valenciana mitjançant línies nominatives de subvenció per al mateix objecte i persona o entitat beneficiària.  
d) No es preveuran ajudes per a projectes el cost subvencionable dels quals siga inferior al que determina l'annex I d'aquesta resolució per a cada programa d'ajudes.  
e) Les actuacions que se subvencionen en el marc d'aquesta convocatòria no poden haver-se iniciat amb anterioritat al dia 1 de gener de 2022.  
f) En cap cas l'import de la subvenció unit al d'altres possibles subvencions, ingressos o recursos per a la mateixa finalitat, procedents de qualsevol administració o ens públic o privat, pot superar el cost de l'activitat subvencionada.  
  
Article 5. Consignació, distribució pressupostària i import màxim de l'ajuda  
5.1. L'import global màxim de les ajudes que es concediran mitjançant aquesta resolució tindrà el següent desglossament per tipus de programa:  
a) Per al Programa d'impuls a la competitivitat de les empreses i el màrqueting de producte turístic de la Comunitat Valenciana: 3.800.000,00 euros.  
b) Per al Programa d'impuls a esdeveniments musicals, esportius i culturals d'impacte turístic: 2.500.000,00 euros.  
5.2. En el supòsit que no s'esgote el crèdit pressupostari destinat a atendre les sol·licituds presentades a un dels dos programes que preveu l'annex I a aquesta resolució, el sobrant podrà destinar-se a augmentar l'import inicialment assignat a l'altre si fora necessari per a atendre les sol·licituds que disposen d'un informe favorable i en l'ordre de prelació i les condicions que es detallen en l'article 12.4 d'aquesta resolució.  
5.3. L'import màxim d'ajuda global per beneficiari dels programes d'aquesta resolució serà de 100.000 euros.  
  
Article 6. Compatibilitat amb altres ajudes  
6.1. Les ajudes regulades en aquesta convocatòria són compatibles amb altres determinades per a la mateixa finalitat convocades per altres administracions o ens públics o privats nacionals o internacionals.  
6.2. Aquestes ajudes no són compatibles amb la col·laboració que articule en 2022 Turisme Comunitat Valenciana mitjançant línies nominatives de subvenció per al mateix objecte i beneficiari.  
  
Article 7. Termini i forma de presentar sol·licituds  
7.1. El termini de presentació de sol·licituds s'iniciarà a les 10.00 hores del 10 de febrer de 2022 i finalitzarà a les 23.59.59 hores (hora oficial peninsular espanyola) de l'1 de març de 2022.  
7.2. Forma de presentació de sol·licituds:  
a) La presentació de la sol·licitud i de la documentació que cal aportar amb aquesta per a l'obtenció de l'ajuda s'ha de fer obligatòriament de manera electrònica, segons estableix per a les persones jurídiques l'article 14.2 i per a les persones físiques l'article 14.3 de la Llei 39/2015 d'1 d'octubre, del procediment administratiu comú de les administracions públiques (d'ara en avant, LPACAP).   
b) L'accés a la tramitació telemàtica pot fer-se bé des de la seu electrònica de la Generalitat https://sede.gva.es, o bé directament en l'enllaç que apareix en el tràmit de la Guia Prop corresponent a cada un dels programes d'ajudes que es recullen en l'annex I a aquesta resolució.  
  
- Per al programa 1. Impuls a la competitivitat empresarial i al producte turístic de la Comunitat Valenciana:   
https://www.gva.es/va/inicio/procedimientos'id\_proc=2500  
€ Per al programa 2. Impuls a esdeveniments musicals, esportives i culturals d'impacte turístic:   
https://www.gva.es/va/inicio/procedimientos'id\_proc=17472  
7.3. El sol·licitant trobarà les instruccions per a omplir electrònicament la sol·licitud d'ajudes en el següent enllaç d'internet:  
http://www.turisme.gva.es/opencms/opencms/turisme/va/contents/subvencion/instrucciones\_etramitacion.html  
7.4. La presentació telemàtica requereix que el sol·licitant dispose de signatura electrònica avançada per mitjà de qualsevol dels sistemes de signatura electrònica admesos en la seu electrònica de la Generalitat.  
  
Article 8. Inadmissió de sol·licituds  
Seran causes d'inadmissió:  
a) La presentació de la sol·licitud d'ajuda fora del termini establit.  
  
b) La no utilització dels formularis normalitzats d'ús obligatori, segons el que disposa l'article 66.6 de l'esmentada LPACAP.  
c) La no presentació de la sol·licitud per via electrònica.  
  
Article 9. Documentació que s'ha d'aportar amb la sol·licitud  
La presentació de sol·licituds per a optar a les ajudes convocades mitjançant la present resolució implica l'acceptació expressa i formal de les bases de la convocatòria, i s'ha d'aportar per via electrònica la documentació següent:  
a) Formulari normalitzat de sol·licitud d'ajudes (model annex II d'aquesta resolució) omplit a través de l'assistent telemàtic disponible en l'enllaç https://formulariosturisme.gva.es, i signat electrònicament pel representant legal de la persona o entitat sol·licitant.  
  
b) Formulari normalitzat de declaració responsable (model annex III d'aquesta resolució), omplit a través de l'assistent telemàtic disponible en l'enllaç https://formulariosturisme.gva.es, i signat electrònicament pel representant legal de la persona o entitat sol·licitant.  
  
c) Qüestionari normalitzat (model annex IV d'aquesta resolució), degudament omplit a través de l'assistent telemàtic disponible en l'enllaç https://formulariosturisme.gva.es, i signat electrònicament pel representant legal de la persona o entitat sol·licitant, així com la documentació probatòria relativa als criteris de valoració corresponents al programa per al qual se sol·licite ajuda.  
d) Model de domiciliació bancària (model annex V d'aquesta resolució) segons l'imprés disponible en   
https://www.gva.es/downloads/publicados/IN/25586\_ES.pdf, degudament omplit i signat electrònicament pel representant legal de la persona o entitat sol·licitant. En cas que el compte bancari designat estiga ja donat d'alta en Turisme, s'hauran de confirmar les dades d'aquest en el formulari de declaració responsable referit en l'apartat anterior.  
  
El sol·licitant ha d'aportar la documentació que permeta acreditar el compliment dels criteris, excepte en els casos la valoració dels quals es farà d'ofici per Turisme Comunitat Valenciana i per als quals no s'haurà d'aportar cap documentació. Si la persona o entitat sol·licitant no omplira algun dels criteris en el qüestionari o aportara la documentació fora del termini de presentació de sol·licituds, s'assignarà zero punts a aquests criteris de valoració de sol·licituds.  
  
e) Informe justificatiu del projecte/esdeveniment objecte de subvenció, en format lliure, en què es motive la necessitat de l'actuació que cal desenvolupar sobre la base de criteris turístics, així com la seua adequació a la finalitat de la convocatòria, incloent-hi una memòria descriptiva de les actuacions que cal realitzar i aportar, si és procedent, una llista dels establiments afectats per aquestes així com tota la resta d'informació que permeta valorar l'interés turístic i el grau de desenvolupament del projecte/esdeveniment objecte de subvenció segons els criteris de valoració que per a cada programa figuren en l'annex I a aquesta resolució.  
f) Pressupost del projecte/esdeveniment objecte de subvenció  
S'han de presentar pressupostos relatius al projecte/esdeveniment per al qual se sol·licita ajuda, amb el desglossament detallat per partides de despesa (ajustat als tipus que estableix el punt 4 de l'annex I), amb l'especificació de manera detallada del nombre i la naturalesa dels elements que el componen i el cost unitari, per a la qual cosa cal tindre en compte, de conformitat amb l'article 31.3 de l'LGS, el següent:  
- Quan l'import de la despesa subvencionable siga igual o superior a 15.000 euros en el supòsit de subministrament de béns d'equip o prestació de serveis per empreses de consultoria o assistència tècnica, la persona o entitat beneficiària haurà de sol·licitar, com a mínim, tres ofertes de diferents proveïdors, amb caràcter previ a l'adquisició del compromís per a l'obra, prestació del servei o el lliurament del bé, llevat que per les especials característiques de les despeses subvencionables no existisca en el mercat un nombre suficient d'entitats que ho realitzen, subministren o presten. Aquesta circumstància ha de ser acreditada pel sol·licitant de l'ajuda per mitjà de l'ompliment de l'apartat corresponent de l'imprés de declaració responsable.  
- L'elecció entre les ofertes presentades, que s'han d'aportar amb la sol·licitud de subvenció, s'ha de fer d'acord amb els criteris d'eficiència i economia, i ha de justificar-se expressament en una memòria l'elecció quan no recaiga en la proposta econòmica més avantatjosa.  
  
Els imports de les partides que componen el pressupost han d'estar valorats a preus de mercat. Aquests imports poden ser revisats per a ajustar-ne la valoració, d'acord amb el que estableix l'article 33 de la Llei 38/2003, de 17 de novembre.  
En cap cas es considerarà despesa subvencionable l'IVA, llevat que la persona o entitat sol·licitant aporte juntament amb la seua sol·licitud el corresponent acord de reconeixement de l'exempció dictat per l'Agència Estatal d'Administració Tributària.  
  
Article 10. Requeriment d'esmena de documentació  
De conformitat amb el que estableix l'article 23.5 de l'LGS, una vegada examinada la documentació aportada, si aquesta no reuneix els requisits exigits, es requerirà electrònicament la persona o entitat interessada perquè, en un termini improrrogable de 10 dies hàbils, esmene la falta o presente els documents preceptius, amb la indicació que, si així no ho fa, es considerarà que ha desistit de la seua sol·licitud, prèvia resolució que haurà de ser dictada en els termes que preveu l'article 21 de l'LPACAP.  
Així mateix, es poden requerir del sol·licitant qualssevol altres dades, documents i informes complementaris que resulten necessaris per a la resolució de l'expedient.  
Article 11. Règim de concessió i criteris de valoració de sol·licituds  
  
Les ajudes es concediran en règim de concurrència competitiva, de conformitat amb els criteris de valoració que es detallen a continuació i en funció que hi haja disponibilitat pressupostària adequada i suficient.  
La puntuació màxima que es pot aconseguir per projecte/esdeveniment objecte de subvenció és de 20 punts sobre la base del desglossament següent:  
1. Criteris generals de valoració de sol·licituds:  
Es podrà obtindre un màxim de 10 punts segons la desagregació següent:  
a) Certificació/distinció de la qual dispose la persona o entitat sol·licitant a data d'inici del termini de presentació de sol·licituds:  
La puntuació d'aquest apartat serà de 5 punts i s'assignarà si la persona o entitat sol·licitant està adherida a un o diversos dels programes següents:  
- CREATURISME  
- L'EXQUISIT MEDITERRANI  
- MEDITERRANEW MUSIX  
O si a aquesta mateixa data disposa del distintiu «Compromís amb la Qualitat Turística» per la seua participació en el Programa SICTED CV.  
b) Compromís, a data d'inici del termini de presentació de sol·licituds, de la persona o entitat sol·licitant amb el Codi Ètic del Turisme Valencià (CETV)  
La puntuació d'aquest apartat serà de 3 punts, puntuació que s'assignarà a la persona o entitat sol·licitant que tinga subscrit el CETV.  
c.1) Per a sol·licituds presentades al programa 1: material de difusió  
  
La puntuació màxima serà de 2 punts i s'assignaran de la manera següent:  
- Si hi ha material de difusió o pàgina web vinculada al projecte: 1 punt.  
- Si en el material de difusió o la pàgina web s'utilitzen altres idiomes diferents dels oficials de la Comunitat Valenciana: 1 punt.  
- 0,5 punts si només s'utilitza un idioma diferent dels oficials de la Comunitat.  
- 1 punt si s'utilitzen dos o més idiomes diferents dels oficials de la Comunitat.  
c.2) Per a sol·licituds presentades al programa 2: nombre d'habitants del municipi on es realitza l'esdeveniment objecte de subvenció.  
La puntuació màxima que es pot obtindre serà de 2 punts, distribuïts aquests segons les següents franges de població:  
- Municipis amb població fins a 5.000 habitants: 2 punts.  
- Municipis amb població entre 5.001 i 15.000 habitants: 1,5 punts.  
  
- Municipis amb població superior a 15.000 habitants: 1 punt.  
Puntuació que atorgarà Turisme Comunitat Valenciana sobre la base de la xifra oficial de població publicada per l'INE en l'última revisió del padró efectuada prèvia a la data d'inici de presentació de sol·licituds.  
  
En el cas que el projecte/esdeveniment objecte de subvenció tinga lloc en municipis de les tres províncies de la Comunitat Valenciana, s'hi assignaran 2 punts.  
1. Criteris d'interés turístic i grau de desenvolupament del projecte/esdeveniment  
Es podrà obtindre una puntuació màxima de 8 punts en funció dels criteris que recull l'annex I d'aquesta resolució per a cada programa d'ajudes.  
2. Criteris socials  
La puntuació d'aquest apartat serà com a màxim de 2 punts, puntuació que s'atorgarà a la persona o entitat sol·licitant si aquesta aporta documentació acreditativa de l'existència d'un plan de responsabilitat social corporativa (PRS) i de qualitat laboral.  
  
  
Taula resum de valoració de sol·licituds  
  
1. Criteris generals:  
  
a) Certificació/distinció de la qual dispose la persona o entitat sol·licitant.  
b) Adhesió al CETV.  
  
c.1) Per a sol·licituds presentades al programa 1: material de difusió.  
c.2) Per a sol·licituds presentades al programa 2: nombre d'habitants del municipi on es realitza l'esdeveniment objecte de subvenció. Fins a 10 punts  
  
5 punts  
  
3 punts  
  
  
2 punts  
o  
2 punts  
   
2. Criteris d'interés turístic i grau de desenvolupament del projecte/esdeveniment  
(Vegeu l'annex I a aquesta resolució) Fins a 8 punts  
   
3. Criteris socials: existència d'un PRS i de qualitat   
laboral. Fins a 2 punts  
   
PUNTUACIÓ TOTAL MÀXIMA Fins a 20 punts  
  
  
  
Article 12. Tramitació de sol·licituds  
La tramitació d'aquestes ajudes és telemàtica i en règim de concurrència competitiva.  
12.1. L'òrgan instructor de les ajudes acollides a la present resolució serà el Servei d'Ajudes de l'Àrea de Competitivitat Turística, departament que podrà comptar amb la col·laboració de les unitats administratives de la resta d'àrees de l'entitat, així com amb els mitjans personals de la Direcció General de Turisme i els serveis territorials de Turisme que així es determine en la instrucció que a aquest efecte dicte la persona titular de la Direcció de Turisme en aplicació i execució de la present resolució de convocatòria.  
12.2. Una vegada l'òrgan instructor haja avaluat i informat les sol·licituds d'acord amb els criteris establits, se'n donarà trasllat a la comissió d'avaluació d'ajudes que, després de l'anàlisi del procediment seguit, determinarà l'import de les subvencions d'acord amb la consignació pressupostària que s'establisca per a cada programa.  
  
12.3. Les sol·licituds s'ordenen de més a menys puntuació. Una vegada establit aquest ordre, s'aplicarà la intensitat d'ajuda que corresponga segons el corresponent programa d'ajudes que figura en l'annex I a aquesta resolució.  
12.4. En el supòsit que, efectuades les operacions descrites, el crèdit pressupostari fora insuficient per a atendre totes les sol·licituds que figuren en l'ordre de prelació i es produïra la circumstància que l'últim sol·licitant que obtinga subvenció haja obtingut la mateixa puntuació que els immediatament següents en aquest ordre, tindran preferència en l'adjudicació aquelles persones o entitats que hagen obtingut més puntuació en els criteris d'interés turístic i grau de desenvolupament del projecte/esdeveniment. Si persisteix l'empat, tindran preferència en l'adjudicació aquells sol·licitants que hagen obtingut més puntuació en els criteris socials.  
12.5. La comissió d'avaluació d'ajudes, a través de la persona titular de la Direcció de Turisme Comunitat Valenciana, elevarà la proposta de concessió o denegació d'ajudes a la persona titular de la presidència de l'entitat, que resoldrà sobre aquestes.  
La comissió d'avaluació d'ajudes té la composició següent:  
  
a) Presidència: l'exercirà la persona que ocupe la Direcció de l'Àrea de Competitivitat Turística.  
b) Vocals: ho seran les persones que ocupen:  
- La Direcció del Servei d'Ajudes, que exercirà així mateix la Secretaria de la Comissió.  
- La Direcció del Servei de Planificació i Estratègia Turística.  
- La Direcció del Servei de Màrqueting en Línia i Publicitat.  
- La Direcció del Servei de Producte Turístic i Territori.  
- La Direcció de l'Àrea de Formació Turística.  
- La Direcció del Servei de Programació i Gestió Econòmica.  
- La Direcció del Servei Jurídic i de Contractació.  
En cas de vacant, absència o malaltia dels membres de la Comissió, aquests poden ser substituïts per altres, designats pels titulars entre el personal tècnic dels seus departaments respectius.  
Per raó dels projectes i les actuacions que s'han d'avaluar, la Comissió pot comptar amb la presència de tècnics especialistes i assessors en la matèria corresponent, que tenen veu, però no vot, en la Comissió esmentada.  
  
Article 13. Resolució de concessió o denegació d'ajudes  
13.1. Competeix al president de Turisme Comunitat Valenciana resoldre el procediment de concessió d'ajudes.  
13.2. Les resolucions de concessió fixaran expressament la quantia de l'ajuda i intensitat (%) d'aquesta i incorporaran, si és el cas, les condicions i obligacions que afecten el desenvolupament del projecte o esdeveniment objecte de subvenció.  
13.3. En cas que la resolució procedent siga denegatòria, s'ha de detallar el motiu o els motius que la determinen.  
13.4. Tant les propostes de resolució com les resolucions es notificaran a les persones o entitats interessades en els termes que preveuen els articles 40 i següents de l'LPACAP, que es publicaran en el Diari Oficial de la Generalitat Valenciana.  
13.5. D'acord amb el que estableix l'article 25.4 de l'LGS, el termini màxim per a resoldre i notificar la resolució serà de sis mesos des de la publicació de la convocatòria en el Diari Oficial de la Generalitat Valenciana. Aquest termini podrà suspendre's per qualsevol de les causes que preveuen l'article 22 i 25.2 de l'esmentada LPACAP. Transcorregut aquest termini sense haver-se notificat la resolució a les persones o entitats interessades, podrà entendre's desestimada la sol·licitud de concessió d'ajuda en els termes que preveu l'article 25.5 de l'LGS.  
13.6. Les resolucions a què es refereixen els apartats anteriors exhaureixen la via administrativa i contra aquestes es pot interposar un recurs contenciós administratiu davant dels jutjats contenciosos administratius de València, en el termini de dos mesos a comptar des de l'endemà de la notificació de la resolució corresponent. No obstant això, i amb caràcter potestatiu, es pot interposar un recurs de reposició davant de l'òrgan que va dictar l'acte en el termini d'un mes a comptar des de l'endemà de la notificació de la resolució corresponent.  
  
Article 14. Obligacions de les persones o entitats beneficiàries  
14.1. Els beneficiaris de les ajudes a què es refereix la present resolució estan obligats a complir amb totes les obligacions que estableix l'LGS, i entre aquestes les que assenyalen els articles 13 i 14 d'aquesta, el Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana, així com la resta de normativa vigent aplicable.  
14.2. Hauran de notificar a Turisme Comunitat Valenciana qualsevol modificació que es produïsca en el projecte/esdeveniment objecte de subvenció durant la tramitació de l'expedient administratiu.  
14.3. Així mateix, hauran de conservar els documents originals justificatius relacionats amb les despeses corrents subvencionades o còpies certificades conformes amb els originals mentre puguen ser objecte de les actuacions de comprovació per part de Turisme Comunitat Valenciana.  
14.4. L'incompliment de qualsevol d'aquestes obligacions pot donar lloc a la pèrdua del dret al cobrament i, si és el cas, al reintegrament de les ajudes percebudes i a l'exigència de l'interés de demora des del moment del pagament de la subvenció.  
  
Article 15. Publicitat de les ajudes  
15.1. Turisme Comunitat Valenciana remetrà a la Base de dades nacional de subvencions, que opera com a sistema nacional de publicitat de subvencions, la informació sobre les subvencions concedides amb la indicació de la convocatòria, el programa i el crèdit pressupostari al qual s'imputen, el beneficiari, la quantitat concedida i l'objectiu o la finalitat de la subvenció.  
15.2. Turisme Comunitat Valenciana publicarà en la seua pàgina web, així com a través del portal de transparència de la Generalitat, informació de les subvencions concedides amb la indicació del beneficiari, l'import i la intensitat de l'ajuda i la finalitat d'aquesta.  
15.3. El beneficiari haurà de donar l'adequada publicitat al caràcter públic del finançament del projecte/esdeveniment objecte de subvenció, en què ha de figurar un distintiu en el qual es faça constar que el projecte ha comptat amb la col·laboració de Turisme Comunitat Valenciana.  
Aquest distintiu estarà disponible en la següent adreça d'internet:  
  
http://www.turisme.gva.es/opencms/opencms/turisme/va/contents/subvencion/distintivos.html.  
  
Article 16. Justificació de despeses  
16.1. La justificació de l'ajuda concedida haurà de realitzar-se d'acord amb el projecte/esdeveniment subvencionat i en els termes fixats en la corresponent resolució de concessió.  
16.2. La justificació s'ha d'efectuar per via telemàtica en el tràmit específic disponible en l'enllaç   
https://www.gva.es/va/inicio/procedimientos'id\_proc=20833, mitjançant la presentació de l'imprés normalitzat denominat compte justificatiu auditat.  
Aquest imprés ha d'estar signat electrònicament pel beneficiari o, en defecte d'això, pel seu representant legal.  
El beneficiari ha de presentar el compte justificatiu auditat mitjançant l'informe d'una persona o entitat auditora ?d'ara en avant, l'auditor- inscrit com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes, en els termes que preveu l'Ordre EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, que preveu l'article 74 del Reglament de desplegament de l'LGS.  
L'auditor emetrà un informe en què detallarà les comprovacions dutes a terme i farà constar tots els fets o les excepcions que puguen suposar un incompliment per part del beneficiari de la normativa aplicable o de les condicions que s'imposen per a la percepció de la subvenció, i haurà de proporcionar la informació amb el detall i la precisió suficients perquè l'òrgan gestor puga concloure sobre aquest tema. Aquest informe contindrà els aspectes i l'estructura que s'estableixen en l'article 7 de l'esmentada Ordre EHA/1434/2007.  
16.3. L'auditor haurà de comprovar:  
16.3.1. L'adequació del compte justificatiu de la subvenció que haja presentat el beneficiari i que aquest l'haja subscrit una persona amb poders suficients per a fer-ho.  
16.3.2. El contingut de la memòria d'actuació, i estar alerta davant d'una possible falta de concordança entre la informació que conté la memòria i els documents que hagen servit de base per a dur a terme la revisió de la justificació econòmica.  
16.3.3. Que la informació econòmica que conté la memòria té el suport d'una llista classificada de les despeses de l'activitat subvencionada en què s'especifica el beneficiari que les ha dutes a terme, amb la identificació de la persona o entitat creditora i dels justificants de despesa incorreguda, l'import total d'aquesta i l'import imputat a la subvenció, la data d'emissió i la data de pagament.  
16.3.4. Que el beneficiari dispose de documents originals acreditatius de les despeses que es justifiquen, d'acord amb el que preveu l'article 30.3 de l'LGS, i que aquests documents s'han reflectit en els registres comptables.  
Aquests documents justificatius consistiran en resguards de transferències bancàries, xecs, pagarés, factures electròniques (queda exclosa la compensació de deutes), així com la còpia dels extractes de moviments bancaris dels càrrecs en el compte corresponent de l'operació que es justifica.  
16.3.5. Que el beneficiari disposa d'ofertes de persones o entitats proveïdores diferents, en els supòsits que preveu l'article 31, apartat 3, de l'LGS, i d'una memòria que justifique d'una manera raonada l'elecció de la persona o entitat proveïdora, en els casos en què no haja recaigut en la proposta econòmica més avantatjosa.  
16.3.6. Que no s'han concedit altres subvencions, ajudes, ingressos o recursos per a la mateixa finalitat, que procedisquen de qualsevol administració o ens públic o privat, nacionals, de la Unió Europea o d'organismes internacionals, que superen els costos de l'activitat subvencionada.  
16.3.7. Que les despeses que integren la llista compleixen els requisits per a tindre la consideració de despesa subvencionable i que es produeix la coherència necessària entre les despeses que es justifiquen i la naturalesa de les actuacions que se subvencionen.  
16.3.8. A més de les consideracions anteriors, en l'informe haurà de constar un quadre-resum (segons el model que s'ha mostrat en aquest apartat), que incloga la descripció de les accions subvencionables, les quantitats que cal justificar i la quantitat justificada:  
  
Descripció de les accions subvencionables Import que cal justificar Import justificat  
   
   
   
TOTAL   
  
  
A més, s'explicaran les diferències entre el pressupost acreditat pel beneficiari i el considerat vàlidament justificat per l'auditor, amb la indicació dels motius d'aquestes i l'import.  
16.4. L'auditor aportarà un escrit de la persona o entitat beneficiària de l'ajuda en el qual s'especifique que se l'ha informat sobre totes les circumstàncies que puguen afectar la percepció, l'aplicació i la justificació correcta de la subvenció. També s'hi inclouran les manifestacions que siguen rellevants i que servisquen d'evidència addicional a l'auditor sobre els procediments que s'han realitzat.  
16.5. El beneficiari estarà obligat a posar a la disposició de l'auditor tots els llibres, els registres i els documents que se li sol·liciten per a efectuar la revisió, així com a conservar-los per a les actuacions de comprovació i control que preveu la legislació vigent. Si és el cas, hauran d'elaborar i facilitar-li, a més dels documents ja esmentats, la declaració que continga una llista detallada d'altres subvencions, ajudes, ingressos o recursos que, si és el cas, hagen finançat l'activitat subvencionada, amb la indicació de l'import, la procedència i l'aplicació d'aquesta.  
  
En qualsevol cas, el beneficiari de l'ajuda o l'auditor haurà de mantindre un arxiu de documentació que acredite el treball de revisió que ha dut a terme i que done suport a l'informe que ha emés, i haurà de conservar aquesta documentació durant un període mínim de huit anys, que s'iniciarà amb la data d'emissió de l'informe.  
16.6. Així mateix, s'ha de presentar material gràfic en el qual figure el distintiu en què es fa constar que el projecte/esdeveniment ha comptat amb la col·laboració de Turisme Comunitat Valenciana, tal com estableix l'article 15.3 d'aquesta resolució.  
16.7. Igualment, el beneficiari haurà de presentar qualsevol altra documentació exigida per Turisme Comunitat Valenciana que es considere necessària per a verificar el grau d'execució efectiva de les actuacions subvencionades i la seua adequació a la finalitat per a la qual es va concedir la subvenció.  
16.8. No s'acceptaran com a justificants de realització del projecte/esdeveniment objecte de subvenció les factures derivades de la contractació amb empreses o entitats vinculades al beneficiari de l'ajuda en els termes que preveu l'article 29 de l'LGS. S'entendrà que hi ha vinculació quan es done algun dels supòsits de l'article 68.2 del Reial decret 887/2006, de 21 de juliol.  
16.9. La justificació de l'ajuda s'efectuarà en el termini que s'establisca en la resolució de concessió, termini que en cap cas serà posterior al 15 de desembre de 2022. Queden exceptuades les ajudes acollides al programa 2, «Impuls a esdeveniments musicals, esportius i culturals d'impacte turístic» que tinguen lloc amb posterioritat a aquesta data, cas en què el termini de presentació de la documentació justificativa serà de 15 dies hàbils a comptar de la data de finalització de l'esdeveniment objecte de subvenció.  
16.10. No es preveu la concessió de pròrrogues a la data límit establida en aquesta convocatòria per a la finalització dels projectes resolts favorables acollits al programa 1, «Impuls a la competitivitat de les empreses i el màrqueting de producte turístic de la CV», ni per a la seua justificació.  
  
Article 17. Pagament de l'ajuda, pèrdua del dret al cobrament i reintegrament de l'ajuda concedida  
17.1. Turisme Comunitat Valenciana procedirà al pagament de l'ajuda quan el beneficiari haja executat el projecte/esdeveniment subvencionats i sempre que haja complit totes les obligacions exigibles.  
17.2. En cas que l'import de cost subvencionable justificat de manera procedent siga inferior al cost subvencionable establit en la resolució de concessió, l'import de l'ajuda que s'ha de lliurar disminuirà proporcionalment i provocarà la pèrdua parcial del dret al cobrament de la subvenció.  
17.3. En cas que el cost subvencionable justificat de manera conforme siga inferior a l'import mínim establit per a cada un dels dos programes que preveu l'annex I d'aquesta resolució, es produirà la pèrdua total del dret al cobrament de la subvenció concedida.  
17.4. L'alteració d'algunes de les característiques del projecte/esdeveniment subvencionat, l'incompliment de condicions i terminis establits en la resolució de concessió, la nul·la execució o execució parcial de despesa que cal justificar, la falta o incompleta justificació de despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen l'import del cost subvencionable de l'actuació, així com la concurrència de qualsevol altra causa de les que preveu l'article 37 de l'LGS, en cas de no haver-se efectuat encara el pagament de l'ajuda, donarà lloc a la pèrdua del dret al cobrament, total o parcial, de l'ajuda concedida.  
17.5. Si per causa de força major, crisi sanitària o circumstàncies equiparables, l'objecte del projecte/esdeveniment subvencionat no poguera dur-se a terme, es consideraran despeses justificades conformes aquelles en què el beneficiari haja incorregut prèvies a la cancel·lació del projecte/esdeveniment.  
17.6. L'incompliment del beneficiari de qualsevol dels requisits, condicions i altres circumstàncies que van donar lloc a l'atorgament de l'ajuda, la variació de la finalitat del projecte/esdeveniment subvencionat o la falta de justificació de la seua realització, així com la concurrència de qualsevol altra causa de les que preveu l'article 37 de l'LGS, donarà lloc al reintegrament de les quantitats percebudes i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament.  
17.7. El procediment per a declarar la procedència del reintegrament (o, si és el cas, de la pèrdua del dret al cobrament) es regirà pel que s'estableix en l'LPACAP, sense perjudici de les especialitats que estableix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'LGS i el Reglament de desplegament d'aquesta última aprovat pel Reial decret 887/2006, de 21 de juliol.  
  
Article 18. Control i inspecció  
18.1. Turisme Comunitat Valenciana podrà, en tot moment, efectuar totes les actuacions de comprovació administrativa, material i de verificació de la correcta execució del projecte/esdeveniment objecte d'ajuda que s'estimen necessàries.  
18.2. El beneficiari i els tercers relacionats amb l'objecte de la subvenció o la justificació d'aquesta estan, així mateix, obligats a sotmetre's a les actuacions de comprovació i de control financer dels òrgans de fiscalització de la Generalitat en relació amb les subvencions o ajudes concedides.  
18.3. La comprovació material de l'efectiva realització de l'activitat subvencionada o del compliment de la finalitat es farà mitjançant el corresponent pla de control que desplegue l'ens públic Turisme Comunitat Valenciana, en el qual s'indicarà si l'obligació de comprovació abasta la totalitat de les ajudes o bé una mostra de les concedides, i, en aquest últim cas, la seua forma de selecció.  
  
Article 19. Facultat per a dictar instruccions  
Es faculta la persona titular de la Direcció de Turisme Comunitat Valenciana per a dictar les mesures i adoptar les mesures que considere oportunes per al desplegament i l'aplicació del que disposa aquesta resolució.  
Contra aquesta resolució, que posa fi a la via administrativa, es pot interposar un recurs contenciós administratiu davant dels jutjats contenciosos administratius de València, en el termini de dos mesos, comptats des de l'endemà de publicar-se i, de manera potestativa, es pot interposar un recurs de reposició davant del president de Turisme Comunitat Valenciana, en el termini d'un mes, a comptar des de l'endemà de ser publicada; tot això, de conformitat amb el que estableixen els articles 112, 123 i 124 de la Llei 39/2015, d'1 d'octubre, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València 1 de febrer de 2022.- El president de Turisme Comunitat Valenciana: Francesc Colomer Sánchez.  
  
  
ANNEX I  
  
PROGRAMA 1: IMPULS A LA COMPETITIVITAT DE LES EMPRESES I EL MÀRQUETING DE PRODUCTE TURÍSTIC DE LA COMUNITAT VALENCIANA  
  
1. Objecte: incentivar la realització durant 2022 de projectes que, a través de la digitalització, la millora de la seguretat, la resiliència i la posada en mercat de productes i serveis singulars i diferenciats, contribuïsquen a millorar la competitivitat empresarial i la visibilitat en el mercat nacional i internacional de l'oferta turística de la Comunitat Valenciana.  
  
2. Persones o entitats beneficiàries:  
A l'efecte d'aquestes ajudes, ho seran:  
2.1. Les empreses turístiques, siga quina siga la naturalesa jurídica que tenen (incloses les comunitats de béns), que estiguen inscrites en el Registre de turisme de la Comunitat Valenciana, que a data d'inici del termini de presentació de sol·licituds establit en l'article 7.1 d'aquesta resolució, formen part d'algun dels col·lectius següents:  
a) Els titulars d'establiments d'allotjament turístic inscrits en el Registre de turisme de la Comunitat Valenciana.  
b) Es consideraran beneficiàries les persones físiques o jurídiques propietàries o explotadores d'establiments hotelers, càmpings, blocs i conjunts d'apartaments turístics, empreses gestores d'habitatges d'ús turístic i allotjaments rurals de la Comunitat Valenciana.  
c) Els titulars d'agències de viatges inscrites en el Registre de turisme de la Comunitat Valenciana.  
d) Les empreses de turisme actiu inscrites en el Registre de turisme de la Comunitat Valenciana.  
2.2. Les empreses, siga quina siga la naturalesa jurídica que tenen (incloses les comunitats de béns), associacions, federacions o fundacions que, a data d'inici del termini de presentació de sol·licituds establit en l'article 7.1 d'aquesta resolució, estiguen adherides a algun dels programes següents:  
- CREATURISME  
- L'EXQUISIT MEDITERRANI  
O bé disposen, a data d'inici del termini de presentació de sol·licituds establit en l'article 7.1 d'aquesta resolució, del distintiu «Compromís amb la Qualitat Turística» per la seua participació en el programa:  
- SICTED CV  
  
3. Actuacions subvencionables  
3.1. Cada sol·licitant podrà presentar una sol·licitud per a un únic projecte, que podrà preveure despeses relatives a una o les dues actuacions objecte de subvenció següents:  
a) Millora de la digitalització, seguretat i resiliència de processos, serveis i/o productes.  
b) Promoció i comunicació per a la posada en mercat de productes i/o serveis turístics experiencials.  
c) Mesures de seguretat addicionals a les requerides per la normativa sanitària aplicable contra la covid.  
3.2 El projecte subvencionable s'ha de fer entre l'1 de gener i el 31 de desembre de 2022.  
  
4. Costos subvencionables i intensitat (%) de l'ajuda  
4.1. Per a despeses corrents dirigides a millorar la digitalització, sostenibilitat o seguretat/resiliència de processos, serveis i productes, seran objecte d'ajuda els costos subvencionables següents:  
a) Lloguer d'equips o serveis tecnològics basats en solucions digitals (via rènting/lísing sense opció de retorn final d'elements immobilitzables), sempre que es corresponguen a alguna de les categories següents:  
- Màrqueting, comerç i facturació electrònica (serveis de suport a pàgines web, serveis de posicionament web, canals de distribució, fidelització, branding, segmentació de mercats, venda encreuada o passarel·les de pagament orientats a establir l'empresa com a principal canal de venda, suport i satisfacció dels clients).  
- Serveis 100 % EN LÍNIA per a gestionar un model d'empresa digital orientat al client, sense intervenció manual i integrat en els seus components, d'empresa homologada amb els sistemes de signatura electrònica avançada, Agència Tributària, etc., de CRM-CUSTOMER EXPERIENCE, PMS, facturació i comptabilitat electrònica (no d'assessoraments fiscal-economicofinancer) encaminats a la intel·ligència empresarial i analítica i l'establiment d'empreses 100 % digitals en el núvol, per a l'augment de la sostenibilitat i resiliència.  
- Intel·ligència empresarial i analítica (serveis d'assistència en intel·ligència turística, anàlisi de dades vinculades a segments concrets de demanda turística, 100 % digitals i en el núvol).  
- Gestió tecnològica de processos i ludificació de productes/serveis, sempre que la finalitat siga incrementar l'estada turística i la despesa en destinació.  
- Comunicacions segures i ciberseguretat en línia (incloent-hi auditories i certificacions basades en les normes ISO 27820 (gestió de la seguretat de la informació d'una empresa), ISO 27981 (protecció contra ciberatacs) o ISO/IEC 27622 (directrius per a la ciberseguretat).  
  
b) Mesures dirigides a enfortir la sostenibilitat de l'activitat turística, sempre que es corresponguen amb alguna de les categories següents:  
  
- Obtenció, manteniment o renovació de certificats de gestió mediambiental i/o accessibilitat integral reconeguts pel Programa Qualitur de Turisme Comunitat Valenciana que es basen en normes ISO/UNE o normativa europea aplicable.  
- Elaboració de plans o programes de prevenció de generació de residus, que fomenten l'eficiència i l'estalvi en el consum de recursos naturals, així com el seu ús responsable pel turista mitjançant la seua sensibilització i motivació.  
- Desenvolupament d'iniciatives per a alinear l'activitat empresarial amb els Objectius de Desenvolupament Sostenible promoguts per Nacions Unides.  
c) Mesures que faciliten l'accés als serveis i productes turístics de persones amb diversitat funcional mitjançant codis QR, aplicació de IOT (Internet de les coses), assistents intel·ligents o qualsevol altra aplicació que facilite aquest objectiu.  
4.2. Per a despeses corrents dirigides a la promoció i comunicació de productes i/o serveis turístics, seran objecte d'ajuda els següents costos subvencionables:  
a) Campanyes de publicitat en mitjans de comunicació online i offline.  
1. Costos relatius a la creativitat i producció de suports de comunicació gràfics, audiovisuals, producció de peces publicitàries per a internet i accions publicitàries en xarxes socials. Els suports destinats a la promoció en línia n'han de preveure la traducció, almenys, en un idioma estranger, així com la locució i el subtitulat en cas de material audiovisual.  
2. Costos relatius a la planificació i compra de mitjans i espais publicitaris (anuncis en televisió, mitjans escrits, ràdio, mitjans en línia i campanyes en cercadors i xarxes socials) de les campanyes de publicitat de qualsevol àmbit.  
3. Fullets, catàlegs, cartells, tanques, pancartes i altres grans formats que formen part de les campanyes de publicitat o com a suports singulars de difusió, almenys, en un idioma estranger i que incloguen la marca Comunitat Valenciana en la seua portada.  
b) Creació de suports o canals de difusió multiidioma.  
Costos relatius a la creació o actualització de pàgines web o altres productes digitals, sempre que aquestes actualitzacions complisquen les condicions següents:  
- Estiguen orientades a la comercialització de serveis turístics i el contingut estiga traduït almenys a un idioma estranger.  
- Impliquen la renovació de la imatge de la web amb imatges de qualitat i de contingut experiencial.  
. Incorporen en un lloc visible la marca i un enllaç al portal turístic de la Comunitat Valenciana.  
c) Participació en fires, accions promocionals i missions comercials, així com la seua organització.  
Costos relatius a transport i allotjament motivats per la realització de l'activitat objecte de subvenció, així com el lloguer d'espais i mitjans necessaris per a la realització d'aquesta.  
4.3. Per a despeses corrents relatives a mesures de seguretat, sempre que es corresponguen a alguna de les categories següents:  
- Assessorament extern sobre bones pràctiques higienicosanitàries dirigit al personal en contacte amb clients, incloent-hi, si és el cas, l'adquisició de manuals per a tal fi.  
- Reconeixement facial de turistes a través d'aplicacions tecnològiques, sempre que es complisca amb totes les indicacions de l'Agència de Protecció de Dades.  
- Aplicació de IOT (Internet de les coses), serveis a través de mòbil, smart rooms, etc., amb aquesta finalitat.  
- Adquisició de gel hidroalcohòlic, estoretes de desinfecció, proves de detecció del virus, productes de neteja, equips de protecció individual o l'ús de solucions tecnològiques per al mesurament fiable de CO2.  
  
- Ús de serveis o eines d'oficines virtuals (emmagatzematge de dades i còpies de seguretat/recuperació en línia d'informació, lloguer via rènting/lísing d'equipaments, ofimàtica, etc., que afavorisquen el teletreball, l'oficina virtual i els serveis de presentacions en congressos o altres trobades professionals).  
Així mateix, es consideren costos subvencionables:  
- El cost de l'auditoria del compte justificatiu de la subvenció.  
- Només en el cas d'associacions, federacions o fundacions que s'acullen a aquest programa d'ajudes, les despeses de contractació d'un responsable d'execució de l'actuació objecte de subvenció, despeses que han de correspondre exclusivament a costos salarials i de seguretat social, i aquest concepte de despesa no pot superar el 50 % del cost subvencionable resultant de la suma de les partides anteriors.  
El cost subvencionable resultarà de la suma dels imports de les partides del projecte que, d'acord amb el que disposa la present resolució, puguen ser objecte d'ajuda, i l'IVA podrà formar part del cost subvencionable sempre que siga suportat efectivament per la persona o entitat beneficiària de l'ajuda i no siga compensable o recuperable, circumstància que s'haurà d'acreditar segons s'indica en l'article 9 d'aquesta resolució.  
NO seran subvencionables:  
- Els estudis o les anàlisis previs relatius al projecte objecte de subvenció.  
- Les despeses corrents de funcionament de la persona o entitat sol·licitant.  
- El registre de dominis en internet.  
- Les despeses d'organització de congressos o trobades de naturalesa semblant que no formen part d'una acció de promoció i comunicació per a la posada en mercat de productes i/o serveis turístics experiencials.  
La quantia de la subvenció serà la quantitat que resulte d'aplicar una intensitat d'ajuda del 80 % sobre el cost subvencionable.  
No es preveuran ajudes per a projectes el cost subvencionable dels quals siga inferior a 6.000 euros, i aquest import mínim de despesa que s'ha d'efectuar pot ser de 3.000 euros només en el cas que la persona o l'entitat sol·licitant corresponga a l'apartat 2.2 d'aquest programa d'ajudes.  
  
5. Documentació addicional que cal aportar amb la sol·licitud d'ajuda  
5.1. A més del que s'exigeix amb caràcter general en l'article 9 de la present resolució, les sol·licituds d'ajuda dirigides a aquest programa han d'anar acompanyades de la documentació següent:  
- Descripció detallada del projecte que es realitzarà, objectius i resultats esperats i la seua adaptació a segments específics de la demanda.  
- Calendari d'execució del projecte i el seu impacte sobre la desestacionalització.  
- En el cas de la creació de suports, s'hauran de detallar les característiques i la distribució que tenen.  
- En el cas d'elements digitals, s'ha de detallar també la tecnologia que s'utilitzarà.  
- Pressupost desglossat per partides de despesa, en què s'especifiquen per separat, com a mínim, els costos corresponents a les diferents activitats que es detallen en l'apartat «Costos subvencionables i intensitat de l'ajuda» del present programa.  
5.2. Així mateix, Turisme Comunitat Valenciana podrà requerir a la persona o entitat sol·licitant qualsevol altra documentació que s'estime necessària per a l'adequada valoració de la sol·licitud presentada.  
  
6. Criteris d'interés turístic i grau de desenvolupament del projecte.  
La puntuació final serà la que resulte de la valoració dels criteris que a continuació s'assenyalen i la puntuació màxima que es pot aconseguir és de 8 punts.  
6.1. Fins a 2 punts per la contribució del projecte a la desestacionalització de l'activitat turística d'acord amb l'escala següent:  
- Si aquest es realitza als mesos de gener, febrer, març, octubre, novembre o desembre: 2 punts.  
- Si aquest es realitza als mesos d'abril, maig, juny o setembre: 1 punt.  
6.2. Fins a 6 punts en funció del nombre i la tipologia de costos subvencionables que incloga el projecte i segons l'escala següent:  
- Si el projecte preveu 5 o més costos subvencionables de totes les tipologies (4.1, 4.2 i 4.3): 6 punts.  
- Si el projecte preveu 4 costos subvencionables de les tipologies 4.1 i 4.2: 4 punts.  
- Si el projecte preveu 3 costos subvencionables de dues tipologies diferents: 2 punts.  
- Si el projecte preveu 2 costos subvencionables de la mateixa tipologia: 1 punt.  
  
  
PROGRAMA 2: IMPULS ESDEVENIMENTS MUSICALS, ESPORTIUS I CULTURALS D'IMPACTE TURÍSTIC  
  
1. Objecte: incentivar la realització durant l'any 2022 d'esdeveniments musicals, esportius i culturals a la Comunitat Valenciana que tinguen impacte turístic i generen fluxos de demanda cap a la nostra destinació, així com la desestacionalització de l'activitat turística.  
  
2. Persones o entitats beneficiàries  
2.1. Empreses, associacions, federacions o fundacions organitzadores d'esdeveniments esportius i culturals que se celebren durant 2022 a la Comunitat Valenciana i tinguen impacte turístic.  
2.2. Empreses, siga quina siga la seua naturalesa jurídica (incloses les comunitats de béns), o associacions organitzadores d'activitats musicals que se celebren durant 2022 a la Comunitat Valenciana i tinguen impacte turístic, que, a data d'inici del termini de presentació de sol·licituds establit en l'article 7.1 d'aquesta resolució, han d'estar adherides al Programa Musix.  
  
3. Actuacions subvencionables  
3.1. Cada sol·licitant podrà presentar una única sol·licitud per a un únic esdeveniment d'entre els que s'indiquen a continuació:  
a) Activitats musicals d'impacte turístic.  
b) Campionats, proves i concentracions esportives d'impacte turístic.  
c) Activitats culturals d'impacte turístic i vinculades a les arts escèniques.  
3.2. Les ajudes es destinaran a finançar la promoció i la difusió de l'esdeveniment subvencionat en mercats nacionals i internacionals, que es vincularà necessàriament amb la promoció i difusió de l'oferta turística de la Comunitat Valenciana.  
  
4. Costos subvencionables i intensitat de l'ajuda:  
4.1. Formaran part del cost subvencionable les despeses corrents que corresponguen de manera indubtable al desenvolupament i l'execució de l'esdeveniment objecte d'ajuda i tinguen lloc a partir del dia 1 de gener de 2022.  
4.2. Podran ser costos subvencionables els següents:  
a) Campanyes de publicitat en mitjans de comunicació online i offline  
- Costos relatius a la creativitat i producció de suports de comunicació gràfics, audiovisuals, producció de peces publicitàries per a internet i accions publicitàries en xarxes socials. Els suports destinats a la promoció en línia n'han de preveure la traducció, almenys, en un idioma estranger, així com la locució i el subtitulat en cas de material audiovisual.  
- Costos relatius a la planificació i compra de mitjans i espais publicitaris (anuncis en televisió, mitjans escrits, ràdio, mitjans en línia i campanyes en cercadors i xarxes socials) de les campanyes de publicitat de qualsevol àmbit.  
b) La publicitat a través d'altres suports de difusió  
Fullets, díptics, tríptics, cartells, tanques, dorsals de carrera, pancartes i altres grans formats, que formen part de la publicitat o que siguen suports singulars de difusió de l'esdeveniment subvencionat i l'oferta turística de la Comunitat Valenciana, així com material gràfic i audiovisual i els suports promocionals per a la realització de roadshows, com poden ser vehicles mòbils que hauran d'estar, com a mínim, en un idioma estranger i incloguen la marca Comunitat Valenciana.  
c) Publicitat a través de suports o canals de difusió multiidioma  
Costos relatius a la creació o actualització de pàgines web o altres productes digitals sempre que el seu contingut estiga traduït almenys a un idioma estranger i incorporen en la pàgina d'inici o portada la marca i un enllaç al portal turístic de la Comunitat Valenciana.  
d) Publicitat estàtica i marxandatge de l'esdeveniment i, si és el cas, del recinte en què aquest té lloc mitjançant banderoles, cartells, posteriors i laterals d'escenari, articles de marxandatge no a la venda, com polseres, gots, etc.  
e) Mesures de seguretat, addicionals a les requerides per la normativa sanitària aplicable, contra la covid.  
f) Mesures que faciliten l'accés a l'activitat subvencionada de persones amb diversitat funcional mitjançant codis QR, aplicació de IOT (Internet de les coses), assistents intel·ligents o qualsevol altra aplicació que facilite aquest objectiu.  
g) El cost de l'auditoria del compte justificatiu de la subvenció.  
h) Despeses d'organització necessàries per a la realització de l'esdeveniment objecte de subvenció relatives exclusivament al muntatge d'instal·lacions, lloguer d'espais i lloguer d'equips. Les despeses admeses no podran representar més d'un 50 % del cost total subvencionable de les partides anteriors.  
El cost subvencionable resultarà de la suma dels imports de les partides que, d'acord amb el que disposa la present resolució, puguen ser objecte d'ajuda, i l'IVA podrà formar part del cost subvencionable sempre que siga suportat efectivament per la persona o entitat beneficiària de l'ajuda i no siga compensable o recuperable, circumstància que s'haurà d'acreditar segons s'indica en l'article 9 d'aquesta resolució.  
  
NO seran subvencionables:  
- La publicació d'informació sobre l'esdeveniment en format de reportatge gràfic.  
- La producció i emissió de programes de seguiment, entrevistes, en ràdio i televisió.  
- Les despeses de transport, dietes o desplaçaments motivades per la realització de l'esdeveniment.  
- Les despeses derivades de viatges de familiarització, catering o atencions a convidats.  
- La contractació de serveis d'animació o personal de suport.  
La quantia de la subvenció serà la quantitat que resulte d'aplicar una intensitat del 70 % sobre el cost subvencionable i no es preveuran ajudes per a esdeveniments el cost subvencionable dels quals siga inferior a 10.000 euros.  
  
5. Documentació addicional que cal aportar amb la sol·licitud de l'ajuda  
5.1. A més de l'exigit amb caràcter general en l'article 9 d'aquesta resolució, les sol·licituds d'ajuda dirigides a aquest programa hauran d'incorporar un informe descriptiu de l'esdeveniment que se subvencionarà, informe que haurà d'incloure necessàriament els apartats següents:  
- Descripció detallada de l'esdeveniment, incloent-hi un dossier gràfic i objectius que es volen aconseguir.  
- Dades que justifiquen el seu impacte turístic.   
- Previsió del nombre d'assistents, percentatge d'aquests que correspon a demanda internacional, tot això amb la documentació acreditativa corresponent.  
- Dates de celebració.  
- Pressupost total, sense IVA, amb la indicació de les partides de despesa corresponents a les accions que es detallen en l'apartat «Costos subvencionables i intensitat de les ajudes» del present programa, i per a les quals se sol·licita la subvenció, degudament detallades i sense IVA.  
5.2. Així mateix, Turisme Comunitat Valenciana podrà requerir a la persona o entitat sol·licitant qualsevol altra documentació que s'estime necessària per a l'adequada valoració de la sol·licitud presentada.  
  
6. Criteris d'interés turístic i grau de desenvolupament de l'esdeveniment  
La puntuació final serà la que resulte de la valoració dels criteris que a continuació s'assenyalen i la puntuació màxima que es pot aconseguir és de 8 punts.  
6.1. Fins a 3 punts per la capacitat d'atracció d'assistents a l'esdeveniment d'acord amb l'escala següent:  
a) Per a esdeveniments musicals.  
Si capta fins a 15.000 assistents: 1 punt.  
Si capta entre 15.001 i 50.000 assistents: 2 punts.  
Si capta més de 50.000 assistents: 3 punts.  
b) Campionats, proves, concentracions esportives:  
Si capta fins a 10.000 assistents: 1 punt.  
Si capta entre 10.001 i 30.000 assistents: 2 punts.  
Si capta més de 30.000 assistents: 3 punts.  
c) Esdeveniments culturals vinculats a les arts escèniques:  
Si capta fins a 2.000 assistents: 1 punt.  
Si capta entre 2.001 i 5.000 assistents: 2 punts.  
Si capta més de 5.000 assistents: 3 punts.  
6.2. Fins a 3 punts per la capacitat de captació de demanda turística internacional a l'esdeveniment d'acord amb l'escala següent:  
Si suposa almenys el 10 % del nombre total d'assistents: 1 punt.  
Si suposa entre el 10 i el 25 % del nombre total d'assistents: 2 punts.  
  
Si suposa més del 25 % del nombre total d'assistents: 2 punts.  
6.3. Fins a 2 punts per la capacitat de l'esdeveniment de contribuir a la desestacionalització turística d'acord amb l'escala següent:  
Si aquest se celebra als mesos de juliol i/o agost: 1 punt.  
Si aquest se celebra fora dels mesos de juliol i/o agost: 2 punts.